
Protokoll nr. 09/04
Møte i instituttstyret onsdag 15.12.04 kl. 13.15 – 15.45 
___________________________________________________________________________

Til stede:

Ingeborg Kamsvåg, instituttleder
Torill Skrondal (vara for Hege Bakken) 
Ragnhild Michaelsen 
Ole David Brask
Atle Ødegård 
Svanhild Watn

Leif Nøsen




--------------------

Tore Berg (sekretær)

--------------------

Forfall: Inger Knudsen (SpH03), Kristel Røstberg (SpV03)

Det var 7 voterende til stede på møtet.

----------------------------------------------
SAK 69/04
GODKJENNING AV INNKALLING OG SAKSLISTE

Det ble orientert om at forberedelsen av sak 78/04 ikke er ferdig og at det på dette møtet kun vil bli gitt en muntlig oppsummering av status i arbeidet.  
Enstemmig vedtak

Innkalling og saksliste godkjennes med nevnte endring.  
SAK 70/04
GODKJENNING AV PROTOKOLL FRA MØTET 17.11.04 (møte 08/04) 

Enstemmig vedtak

Protokollen fra møte 17.11.04 (møte 08/04) godkjennes.
SAK 71/04
STUDIEPLAN FOR INTERN FAGSTIGE TRINN 2 – ETTERUTDANNING I NYE BRUKER- OG HJELPEROLLER I PSYKISK HELSEVERN (15 STUDIEPOENG) - GODKJENNING
Administrasjonen foreslo følgende tilføyelse til forslag til vedtak i saken (nytt punkt 3): ” Instituttleder får fullmakt til å godkjenne pensum og gjøre mindre justeringer i studieplanen”.

Ved voteringen ble innstillingen med forslag til nytt punkt 3 enstemmig vedtatt.

Enstemmig vedtak:


1.
Instituttstyret anbefaler at forslag til ”Studieplan for intern fagstige trinn 2 – Etterutdanning i nye bruker- og hjelperoller i psykisk helsevern” (15 sp.) godkjennes.

2. Høgskolen skal godkjenne de veiledere som benyttes i studietilbudet.

3.
 Instituttleder får fullmakt til å godkjenne pensum og gjøre mindre justeringer i studieplanen.
SAK 72/04
VIDEREUTDANNING I ALDRING OG ELDREOMSORG – REVIDERING AV FAGPLANEN
Administrasjonens utsendte forslag til vedtak: 
”1.
Instituttstyret godkjenner forslaget til endringer og tilpasninger i Fagplan for videreutdanning i aldring og eldreomsorg, med følgende merknader:


-
den samlede individuelle veiledning på semesteroppgaven og avsluttende oppgave settes til maksimalt 6 timer.


-
det må utarbeides klare bestemmelser om omfanget av bruken av refleksjonsgrupper, og herunder innslaget av veiledning i gruppene
2.  Instituttlederen delegeres ansvar for å godkjenne retningslinjene.”
På møtet ble saksinnstillingen trukket og det ble lagt fram nye opplysninger og ny innstilling med slikt forslag til vedtak:
”1.
Instituttstyret godkjenner forslaget til endringer og tilpasninger i Fagplan for videreutdanning i aldring og eldreomsorg, med følgende merknad (som innarbeides i planen):

· Inntil halvparten av møtetiden i refleksjonsgruppene kan skje med veileder til stede (til samme inntil 25 timer veiledning pr. gruppe.

2. Instituttlederen delegeres ansvar for å godkjenne endelig fagplan”
Ved voteringen ble administrasjonens nye forslag til vedtak enstemmig vedtatt.
Enstemmig vedtak.


1.
Instituttstyret godkjenner forslaget til endringer og tilpasninger i Fagplan for videreutdanning i aldring og eldreomsorg, med følgende merknad (som innarbeides i planen):

· Inntil halvparten av møtetiden i refleksjonsgruppene kan skje med veileder til stede (til samme inntil 25 timer veiledning pr. gruppe.

2. Instituttlederen delegeres ansvar for å godkjenne endelig fagplan.

SAK 73/04
SYKEPLEIERUTDANNINGEN – PLAN FOR 3. STUDIEÅR - TILPASNING AV BESTEMMELSENE FOR AVSLUTTENDE EKSAMEN (SAE00) FOR SPV03

Enstemmig vedtak


Instituttstyret godkjenner forslaget til endringer i Plan for 3. studieår når det gjelder gjennomføringen av Avsluttende eksamen (SAE00) for SpV03.

SAK 74/04
SYKEPLEIERUTDANNINGEN – PLAN FOR 3. STUDIEÅR – OMFANGET AV OG PRINSIPPER FOR FASTSETTING AV FRAMMØTEPLIKTIG UNDERVISNING

Ingeborg Kamsvåg foreslo slik tilføyelse til forslag til vedtak (nytt avsnitt): ”Instituttstyret forutsetter at prinsippene for frammøtepliktig undervisning vurderes av fagplanutvalget i forbindelse med utarbeiding av forslag til ny fagplan for sykepleierutdanningen”

Ved voteringen ble innstillingen med forslaget til nytt avsnitt enstemmig vedtatt.

Enstemmig vedtak


Instituttstyret viser til bestemmelsene i gjeldende fagplan og vil ikke godkjenne forslaget fra 3. studieår om å gjøre all undervisning knyttet til hovedemnene 1 og 2 frammøtepliktig.  


Undervisning knyttet til Avsluttende eksamen kan gjennomføres som frammøtepliktig undervisning.

Instituttstyret forutsetter at prinsippene for frammøtepliktig undervisning vurderes av fagplanutvalget i forbindelse med utarbeiding av forslag til ny fagplan for sykepleierutdanningen.

SAK 75/04
SYKEPLEIERUTDANNINGEN – JUSTERING AV FAGPLANEN I SAMSVAR MED RAMMEPLANEN

Det ble vist til en feil i forslaget til vedtak: Den foreslåtte endringen i fagplanen skal gjøres gjeldende for de studenter som starter 3. studieår i januar 2005.  Innstillingen ble korrigert i samsvar med dette.

Enstemmig vedtak


Instituttstyret gir instituttlederen fullmakt til å gjøre de nødvendige endringer i studiepoengfordelingen i sykepleierstudiet som følge av at omfanget av Avsluttende eksamen øker fra 9 til 12 studiepoeng.  


Ny ordning innføres for studenter som starter studiets 3. år i januar 2005 og senere.

SAK 76/04
SYKEPLEIERUTDANNINGEN – FAGPLANUTVALGET – NY TIDSPLAN FOR ARBEIDET  

Enstemmig vedtak

Instituttstyret gir fagplanutvalget forlenget tidsfrist til 1. april 2005 med å fremme forslag til ny fagplan.

SAK 77/04
HØGSKOLEN I ÅLESUND – UTKAST TIL STUDIEPLAN FOR VIDEREUTDANNING I NATURMEDISIN MED FORDYPNING I ERNÆRING (60 STUDIEPOENG) -HØRING 
På møtet ble det lagt fram forslag fra instituttlederen til uttalelse fra Høgskolen i Molde til utkast til studieplan.

Det kom fram en del merknader til forslaget og instituttstyret arbeidet seg fram til følgende 

Enstemmig vedtak

Instituttstyret slutter seg til det framlagte forslaget til uttalelse og ber om at de merknader som er kommet fram på møtet innarbeides i uttalelsen.

Korrigert uttalelse følger protokollen som vedlegg

SAK 78/04
KOMPETANSEUTVIKLINGSPLAN FOR INSTITUTTET

Forslag til plan og innstilling i saken var ikke ferdig til møtet.  Saken ble derfor trukket fra sakskartet.  Planen er å fremme saken til behandling i neste møte.
Det ble gitt en muntlig orientering om arbeidet med kompetanseplanen.

Enstemmig vedtak

Instituttstyret tar saken til orientering.

SAK 79/03
ORIENTERINGSSAKER

Utsendte saker:

-
Høgskoledirektorens innstilling i styresak 72/04 – Intern organisering og ledelse

-
Høgskoledirektorens innstilling i styresak 74/04  - Budsjettfordeling for 2005

-
Budsjett for 2006 – intern arbeidsfordeling og UDF sitt rundskriv F-12/04

-
Referat fra arbeidsutvalgsmøte i Nasjonalt råd for helse- og sosialfagutdanning 26.11.04 

Molde 18.01.05
Tore Berg
Vedlegg til protokollen fra møte i instituttstyret ved Institutt for helsefag 15.12.04

Høringsuttalelse vedtatt i Instituttstyret 15.12.04: 

Utredning og utkast til studieplan for videreutdanning i naturmedisin med fordypning i ernæring, Høgskolen i Ålesund

Høgskolen i Molde har mottatt nevnte utredning. I følgebrevet etterspørres det spesielt synspunkter på behov for studietilbudet og studiets innhold, omfang og organisering. Høgskolen i Molde ønsker i tillegg å kommentere valg av navn på studiet, hensikt og målgruppe/opptakskrav.

Behov for studietilbudet

Høgskolen i Ålesund har med denne utredningen tatt et positivt initiativ til å møte en utfordring som de senere år er blitt stadig større. Etterspørselen etter alternativ behandling er økende, og tilbudet om ulike former for alternativ behandling er stort og uoversiktlig, der pasientene møter både seriøse og useriøse aktører. Det er en økende erkjennelse hos sentrale helsemyndigheter at mange pasienter oppsøker alternativ og komplementær behandling, og at den ”offentlige” helsetjenesten må kunne forholde seg til dette. Både fra helsepolitisk side og fra departementshold blir utdanningsinstitusjonene som utdanner helsepersonell oppfordret til å ta hensyn til dette. Det forventes etter hvert at helsepersonell skal kunne ha en viss grad av kunnskap om dette feltet. Blant annet har dette kommet til uttrykk i rammeplan for sykepleierutdanningen, der det heter: ” Studentene skal etter endt utdanning ha handlingsberedskap til å forholde seg til alternative behandlings- og lindringsmodeller.”

Målsettingen i den sammenheng er ikke først og fremst at helsepersonell skal ta i bruk alternative metoder, men at de skal kunne gi nødvendig råd og veiledning til pasienter som ofte er i en svært vanskelig og sårbar situasjon.

Høgskolen i Molde vil ut fra dette støtte det initiativet som er tatt til å få etablert videreutdanningstilbud i alternativ og komplementær behandling for helsepersonell.

Studiets navn – klargjøring av begreper

Utredningen og studieplanen lider noe av at en ikke har tatt en nødvendig klargjøring av begrepsinnhold og tydelige valg når det gjelder bruk av begrep. Dette gjelder sentrale begrep i studiets navn og i beskrivelsen av studiets ulike komponenter. I studiets navn er begrepet naturmedisin benyttet mens den modulen som skal gi en innføring på området har på side 4 i studieplanen fått navnet Innføring i alternativ behandling og på side 10 i planen Innføring i alternativ/komplementær behandling. Når så siste modul betegnes Integrert ernæringsterapi/naturmedisin, understrekes igjen behovet for å få klargjort tydelig hva som ligger i de ulike betegnelsene.  

I samme forbindelse vil vi bemerke at vi i utredningen savner en drøfting av evt. konflikter som kan oppstå når en i en og samme utdanning skal forene fagområder som i sitt utgangspunkt er naturvitenskapelig med et fagområde som så tydelig tar avstand fra nettopp dette perspektivet som den eneste rettesnor for hva som betraktes som bevist og sann kunnskap.

Studiets organisering og innhold

Studiet er moduloppbygd med 4 moduler hvor hver har et omfang på 15 studiepoeng. Studiet er videre organisert som deltidsstudium. Vår erfaring når det gjelder videreutdanningstilbud er at dette er den mest hensiktsmessige organiseringen når en retter seg mot studenter innenfor helse- og sosialfeltet, der de fleste av søkerne vil ha et etablert arbeidsforhold. Det synes derfor rimelig å velge deltidsstudium for et slikt studietilbud.

Når det gjelder modulene og anledningen til å søke på enkelte moduler, så kan dette se ut til å stå i motsetning til kravet om at Modul 1 skal være bestått før en kan begynne på Modul 2, og at en for å kunne begynne på Modul 4 må ha bestått alle de tre forutgående modulene. Mulighetene for å velge enkelte moduler synes derfor svært begrenset. Her bør det klargjøres tydeligere for aktuelle søkere hvilke moduler en kan søke på enkeltvis. 

Studiets hensikt, målgruppe og opptakskrav

Det framgår av utredningen, at dette arbeidet hadde som utgangspunkt å utarbeide et videreutdanningstilbud med et omfang på 30 studiepoeng i alternativ og komplementær behandling. Målgruppen var primært helsefaglig personell som møter pasienter som bruker slik behandling, og kanskje like viktig, som etterspør slik behandling. Arbeidet har vært støttet av Den norske kreftforening. Underveis i arbeidet har innholdet og hensikten med studiet endret seg og derved også målgruppen. 

Utdanningen er utvidet til 60 studiepoeng, men 45 av disse er forbeholdt temaet ernæring, ernæringsterapi/naturmedisin. Det opprinnelige fokuset, på dette å skulle gi helsepersonell en innføring i alternativ behandling, er halvert i omfang fra 30 til 15 studiepoeng. Slik studiet er beskrevet i studieplanen, er det nærliggende å spørre om studiet har fått et dekkende navn. Høgskolen bør vurdere hvorvidt Videreutdanning i ernæring med innføring i alternativ behandling er et mer korrekt uttrykk for studiets innhold.

Høgskolen i Molde vil imidlertid bemerke at reduksjonen i omfang av modul 3 Innføring i alternativ/komplementær behandling er beklagelig. Et omfang på 30 studiepoeng ville gi bedre mulighet for å gjøre studentene i stand til å gi veiledning og informasjon i tråd med studiets overordnede mål.

Studiets overordnede mål er at studentene etter endt utdanning skal kunne

· Bidra med ernæringsmedisinsk kunnskap i samarbeid med annet helsepersonell i behandling og rådgivning av pasienter både i sykehus, forebyggende helsearbeid og i kommunale helsesentra

· Gi veiledning og informasjon til pasienter innenfor den offentlige/private helsetjenesten om ulike alternative behandlingsformer, og evt. å henvise pasienter til ytterligere informasjon hos aktuelle alternative behandlere.

Når det gjelder opptakskrav synes det noe uklart at en på den ene side stiller krav om gjennomført 3-årig relevant helsefaglig utdanning fra høgskole eller universitet og samtidig åpner for søkere med ”kun” 60 studiepoeng naturvitenskapelig grunnfag og med fagene anatomi/fysiologi/biokjemi og sykdomslære tilsvarende sykepleierutdanningens krav. Det er her ikke stilt krav om at disse søkerne skal være naturterapeuter slik det antydes i beskrivelsen av målgruppe.
